Nafarroako Parlamentuko Mahaiak, 2018ko urtarrilaren 8an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Bakartxo Ruiz Jaso andreak aurkeztutako galdera, farmazia-prestazioak osatzeari buruzko 18/2012 Foru Legearen aurka Konstituzio Auzitegiak emandako epaiari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2018ko urtarrilaren 8an

Lehendakaria: Ainhoa Aznárez Igarza

GALDERAREN TESTUA

EH Bildu Nafarroa talde parlamentarioko foru parlamentari Bakartxo Ruiz Jaso andreak honako galdera hau aurkezten du, Osasuneko kontseilari Fernando Domínguez jaunak Osoko Bilkuran ahoz erantzun dezan:

Konstituzio Auzitegiak epaia eman du Nafarroako Foru Komunitatean farmazia-prestazioak osatzeari buruzko urriaren 19ko 18/2012 Foru Legearen aurka, eta deuseztatu egin ditu PPren Gobernuak 16/2012 Errege Dekretuaren bidez ezarritako koordainketa saihesten ahalegintzen ziren artikuluak. Ezarri ere, koordainketa hori pentsiodunak, alargunak, 65 urte baino gehiagokoak, 18 urte baino gutxiagoko umezurtzak edo %33 baino gehiagoko minusbaliotasuna duten pertsonak bezain kolektibo ahulei ezartzen zitzaien.

Epaiak eutsi egiten die aipatu Errege Dekretuan aplikaturiko murrizketei, eta horiek uniformizatzen ditu, autonomia erkidegoei eskubidea ukatuz kolektibo eta pertsona jakin batzuen egoera hobetzeko neurriak hartzearen gainean.

Foru arau errekurrituak, gainera, farmazia-prestaziorako eskubidea aitortzen zien administrazio-egoera irregularrean dauden pertsonei. Nafarroan, osasun-artatze unibertsala legez dago aitortua, nahiz eta arau horrek errekurtsoa daukan Konstituzio Auzitegian. Paradoxa bat sortzen da, nola baita administrazio-egoera irregularrean dagoen pertsona bat nafar osasungintza publikoan artatua izan ahal izatea, baina pertsona hark ez edukitzea aitortuta farmazia-prestaziorako eskubidea.

Berriki ezagutu den epai horrek berriro ere jartzen du agerian nolako atzerakada soziala eta eskubide-murrizketa eragiten dituen PPren Gobernuak murrizketen inposaketa xede hartuz oinarrizko legedia erabiltzeak, halatan eskubidea ukaturik sozialki bidezkoagoak eta aurreratuagoak diren legeak aplikatzeko.

Hori guztia dela-eta, honako galdera hau egiten dugu:

Zer-nolako balorazioa egiten du Nafarroako Gobernuak eta, batez ere, Osasun Departamentuak, Konstituzio Auzitegiaren epaiari eta 18/2012 Foru Legearen deuseztapenari buruz? Zer-neurri hartuko ditu Osasun Departamentuak, pertsona guztien osasun integralerako eskubidea bermatzeko? Inolako neurri berezirik hartuko al du ekainaren 22ko 498E/2017 Foru Agindua dela-eta, zeinak arautzen baititu tratamendu medikoekiko atxikipena errazteko neurriak?

Iruñean, 2017ko abenduaren 21ean

Foru parlamentaria: Bakartxo Ruiz Jaso